Predkladacia správa

 	Uznesením vlády č. 119/2005  k návrhu Investičnej zmluvy medzi spoločnosťou Getrag Ford Transmissions, Slovenskou republikou zastúpenou Ministerstvom hospodárstva Slovenskej republiky a obcou Kechnec  v bode C.5. bola ministrovi dopravy pôšt a telekomunikácií uložená úloha zabezpečiť sprevádzkovanie rýchlostnej dvojpruhovej cesty R4 v úseku Košice – štátna hranica SR/MR, v prípade ak to rozpočtové podmienky a územné plány dotknutých obcí dovolia, do 31. decembra 2008. 
	V súlade s územnoplánovacou dokumentáciou Košického samosprávneho kraja a dotknutých obcí bola vypracovaná dokumentácia predmetnej stavby.  V rámci pripomienkového  konania obec Kechnec, v súvislosti s výstavbou priemyselného parku, požadovala zásadnú zmenu vedenia trasy v prihraničnej oblasti. Zmena trasy by vyžadovala  vybudovanie nového úseku cesty na maďarskom území v dĺžke cca 3,5 km, s čím  maďarská strana z dôvodu ochrany životného prostredia, zložitosti technického riešenia a hospodárnosti nesúhlasila. Z tohto dôvodu sme požiadali predsedu vlády o odklad termínu plnenia úlohy 
do konca roku 2010. Predseda vlády  listom č. j. 3354/2009/OHP súhlasil s odkladom.
	V júli 2007 MDPT SR vypracovalo návrh  „Dohody medzi vládou Slovenskej republiky a vládou Maďarskej republiky o bode prepojenia a výstavbe  cestného spojenia rýchlostnej cesty R4 v úseku Košice – Milhosť – štátna hranica  na slovenskom území a  rýchlostnej cesty M30 v úseku Miškovec (Miskolc) – Tornyosnémeti – štátna hranica na maďarskom území, na spoločnej štátnej hranici“ a odovzdalo Ministerstvu dopravy, telekomunikácií a energetiky Maďarskej republiky. V septembri 2009 za účasti zástupcov investorov a geodetov oboch krajín bol protokolárne odovzdaný bod prepojenia rýchlostnej cesty R4 a cesty M30 na štátnej hranici.
	Materiál bol v oboch štátoch posúdený v rámci medzirezortného pripomienkového konania vo februári 2010.	Pripomienky rezortov boli formálneho charakteru a boli do predloženého materiálu zapracované. Na rokovaní expertov 22. marca 2011 v Budapešti bol názov dohody zjednodušený a boli upresnené body a hraničné znaky, medzi ktorými budú rýchlostné cesty prepojené. Zmeny boli dodatočne prekonzultované s príslušnými rezortmi. Zároveň bola doplnená doložka pre posudzovanie vplyvov v súlade so zásadnou pripomienkou MF SR. 
	Účelom dohody je vytvoriť právny rámec pre výstavbu cestného spojenia rýchlostnej cesty R4 v úseku Košice – Milhosť – štátna hranica  na slovenskom území a  rýchlostnej cesty M30 v úseku Miškovec - Tornyosnémeti – štátna hranica na maďarskom území. Ustanovenia dohody určujú miesto prepojenia ciest medzi hraničnými znakmi, postup pri investorskej príprave, platnosť dohody, ako aj spôsob jej vypovedania.
             	Rýchlostná cesta R4 na slovenskej strane v úseku Košice –  Milhosť je navrhnutá 
v operačnom programe Doprava 2007 – 2013 na spolufinancovanie zo  štrukturálneho  fondu  (Európsky fond regionálneho rozvoja). Náklady na výstavbu rýchlostnej cesty sú uvedené v prílohe č. 2 doložky vplyvov. Vykonávanie dohody nemá negatívny finančný, ekonomický, environmentálny vplyv a ani vplyv na informatizáciu spoločnosti. Priaznivý vplyv môže mať na zamestnanosť a podnikateľské prostredie. Dohoda je vládneho charakteru a nezakladá práva alebo povinnosti fyzických osôb ani právnických osôb.